吉打

吉打（馬來話：Kedah）係馬來西亞嘅州份，響馬來亞半島西面，面積超過9,000平方公里。西北面同玻璃市州為鄰，北面同東面分別同泰國嘅宋卡府同惹拉府為鄰，南面係霹靂州，西南面係檳城州，西面近海。吉打州畀暹羅統治時期，叫做Syburi（泰文：ไทรบุรี）。加埋浮羅交怡島嘅吉打總面積大約係9425平方公里，總人口大約1,778,188人；2003年嘅種族比例係：馬來人（1,336,352人）、華人（252,987人）、印度人（122,911人）、非馬來西亞公民（35,293人）同埋其他居民有（27,532人）。 吉打州的首府係亞羅士打（Alor Setar），其他主要城市有雙溪大年（Sungai Petani）同居林（Kulim）。喺岸外嘅浮羅交怡島（Langkawi，亦叫做蘭卡威）係吉打州一個出名旅遊勝地。另外，吉打州盛產稻米，被譽為「馬來西亞米倉」。馬來西亞嘅國父暨第一任首相東姑阿都拉曼同首相馬哈迪亦喺呢個州出世。 政區 吉打州內嘅12個縣（Daerah）係： 華玲縣（Baling） 萬拉峇魯縣（Bandar Baharu） 哥打士打縣（Kota Setar） 瓜拉姆達縣（Kuala Muda） 古邦巴素縣（Kubang Pasu） 居林縣（Kulim） 浮羅交怡縣（Langkawi） 巴東得臘縣（Padang Terap） 本同縣（Pendang） 錫縣（Sik） 鉛縣（Yan） 波各先那縣（Pokok Sena） 地理 吉打州係全馬來西亞土地面積同埋人口數量第8多嘅州屬，土地總面積有9,500 km2（3,700 sq mi），總人口有1,890,098。 柏魯湖（Pedu Lake）係呢個州屬最大嘅人工湖。 氣侯 吉打州喺馬來西亞半島最北，由於地理位置稍微偏離赤道，所以吉打嘅雨水格外充沛，造就咗林木蓊鬱蒼蒼、晴空萬里無限嘅宜人環境。呢度氣候乾溼分明，每年嘅12月到第二年5月係旱季，7月到10月係溼季，全年平均溫度大約喺23℃至26℃之間。 經濟 吉打仲係一個以農業為主嘅州屬，四圍呈現出怡人嘅鄉村景色。喺唔同嘅稻米季節，佢會有唔一樣嘅風貌。當新栽種稻米開始萌芽時，成個景色係綠油油一片；收成嘅季節時，係呈金黃色一片；收成後，就轉變成棕色同褐色調。吉打沿海地區平原盛產稻米，提供馬來西亞全國大約44%稻米需要，因此吉打有「稻米之碗」美譽。 人口 吉打州嘅人口主要由馬來人、華人同印度人組成，另外仲有一啲馬來西亞嘅暹羅族。喺馬來亞聯邦成立之前，有一個叫做Sam Sam嘅族群，佢哋喺文化上信穆斯林，但係講暹羅話。呢個族群好多數同馬來人同化而幾乎滅絕。喺吉打州某啲地方，Sam Sam族群仍然保留暹羅語作為母語。呢啲族群可以喺本同縣 （Pendang District）、Kuala Nerang District同埋古邦巴素縣（Kubang Pasu District）（樟侖（Changlun）、Kodiang、日得拉（Jitra、Wang Tepus、Guar Napai、Malau、Ason同Napoh）揾到。吉打州嘅Orang Asli種群好少，佢哋主要喺Baling district揾到。 種族 宗教 2010數據顯示94.3%吉打華人信佛教，其他宗教有基督教（2.4%）、中國民間宗教（2.4%）、 回教（0.4%）。吉打印度人宗教分佈係印度教（91.7%）、基督教（3.7%）、回教（2.4%）、佛教（1.3%）。非馬來西亞土著主要信基督教（39.7%）、回教（26.9%)、佛教（26.3%）。幾手全部馬來人係回教徒。 名人 東姑阿都拉曼（馬來西亞第一任首相，尊稱「馬來西亞國父」） 馬哈迪（馬來西亞第四同第七任首相、第四任副首相，亦係一名作家同醫生，因為努力推動經濟改革被尊稱為「馬來西亞現代化之父」） 慕克里·馬哈迪（馬哈迪嘅仔，亦都係吉打州第11任暨第13任州務大臣） 瑪麗娜·馬哈迪（馬哈迪嘅女，係馬來西亞社會運動家同作家） 莫紮尼·馬哈迪（馬哈迪個仔。曾擔任巫統青年團領袖，後退政從商） 參考